b'\n_START_ARTICLE_\nPo\xc5\xa1tna znamka\n_START_PARAGRAPH_\nPo\xc5\xa1tna znamka je potiskan kos papirja z ozna\xc4\x8deno nazivno vrednostjo, dr\xc5\xbeavo in po\xc5\xa1tno upravo, ki jo je izdala. Sodi v kategorijo po\xc5\xa1tnih vrednotnic, saj se uporablja za ozna\xc4\x8devanje pla\xc4\x8dila po\xc5\xa1tnih storitev pri prometu manj\xc5\xa1ih in la\xc5\xbejih po\xc5\xa1tnih po\xc5\xa1iljk, predvsem pisem, razglednic, dopisnic in podobno. Ena od glavnih pojavnih zna\xc4\x8dilnosti po\xc5\xa1tne znamke je perforacija ali luknjanje, ki omogo\xc4\x8da la\xc5\xbeje in hitrej\xc5\xa1e lo\xc4\x8devanje posamezne po\xc5\xa1tne znamke iz prodajne pole.\n_START_SECTION_\nRedne po\xc5\xa1tne znamke\n_START_PARAGRAPH_\nPraviloma so enostavnej\xc5\xa1e izvedbe (cenej\xc5\xa1i papir, manj barv ali ena sama) in manj\xc5\xa1e velikosti, v prodaji in uporabi so dalj\xc5\xa1e \xc4\x8dasovno obdobje. Tiskajo se v velikih nakladah in ve\xc4\x8dkrat (ponatisi), odvisno od potreb po\xc5\xa1tnega prometa. Izdane so v prodajnih polah, ki vsebujejo ve\xc4\x8dje \xc5\xa1tevilo enakih po\xc5\xa1tnih znamk (50 in ve\xc4\x8d kosov).\n_START_SECTION_\nPrilo\xc5\xbenostne po\xc5\xa1tne znamke\n_START_PARAGRAPH_\nNamenjene so zaznamovanju pomembnih obletnic, svetovnih in doma\xc4\x8dih dogodkov ter prikazovanju motivov iz sveta narave, \xc5\xa1porta, osebnosti,...  Praviloma so bolj zahtevne izvedbe (bolj\xc5\xa1i papir, \xc5\xa1tiri ali ve\xc4\x8dbarvni tisk) in so ve\xc4\x8dje velikosti. Tiskajo se samo enkrat v manj\xc5\xa1ih nakladah. Izdane so lahko v prodajnih polah (45 znamk v poli ali manj), malih polah (10 znamk ali manj), blokih ali posebnih zve\xc5\xbe\xc4\x8dkih, ki vsebujejo maj\xc5\xa1e \xc5\xa1tevilo znamk (do 12) v priro\xc4\x8dnem formatu.'